നൂതന ഫാഷനിലൂടെ കൈത്തറിയെ ആകര്ഷകമാക്കും: മന്ത്രി പി. രാജീവ് കൊച്ചി: കൈത്തറിയുടെ സവിശേഷതകള് നിലനിറുത്തിക്കൊണ്ട് ആധുനികവത്കരിക്കുമെന്നും നൂതന ഫാഷന് ഡിസൈനുകളിലൂടെ ആകര്ഷമാക്കി ഉത്പന്നങ്ങള് വിപണിയിലിറക്കുമെന്നും മന്ത്രി പി. രാജീവ് പറഞ്ഞു. ഇതിന് ഫാഷന് ഡിസൈനര്മാരുടെ സഹായം തേടും. ദേശീയ കൈത്തറിദിന സംസ്ഥാനതല ഉദ്ഘാടനം നിര്വഹിക്കുകയായിരുന്നു അദ്ദേഹം. മൂല്യവര്ദ്ധനയും വൈവിദ്ധ്യവത്കരണവും കൈത്തറിക്ക് ആവശ്യമാണ്. ഓണ്ലൈന് വിപണനവും ഉറപ്പാക്കും. കൈത്തറി മേഖലയിലെ പ്രതിസന്ധി നേരിടാനാണ് സര്ക്കാര് കൈത്തറി സ്കൂള് യൂണിഫോമുകള് പ്രോത്സാഹിപ്പിച്ചത്. ദിവസം 500 ഷര്ട്ടുകള് ഉത്പാദിപ്പിക്കുന്ന യൂണിറ്റ് ഹാന്ടെക്സ് ഉടന് ആരംഭിക്കും. കേരള ബ്രാന്ഡില് വൈവിദ്ധ്യ ഉത്പന്നങ്ങള് വിപണിയിലിറക്കും. നെയ്ത്തുകാര്ക്ക് വേതനം ഉറപ്പാക്കാന് ഓണത്തിന് ഒരു കൈത്തറി വസ്ത്രമെങ്കിലും വാങ്ങി കൈത്തറി ചലഞ്ചില് എല്ലാവരും പങ്കെടുക്കണമെന്ന് മന്ത്രി അഭ്യര്ത്ഥിച്ചു. ഓണത്തോടനുബന്ധിച്ച് ഹാന്ടെക്സില് കൈത്തറി ഉത്പന്നങ്ങള്ക്ക് 20 ശതമാനം റിബേറ്റും ഗാര്മെന്റ്സ് തുണിത്തരങ്ങള്ക്ക് 30 ശതമാനം ഡിസ്കൗണ്ടും ഡെബിറ്റ്ക്രെഡിറ്റ് കാര്ഡ് പര്ച്ചേസിന് 10 ശതമാനം അധിക ഡിസ്കൗണ്ടും ലഭിക്കും. 20 വരെയാണ് ഓഫര്. മധുരം മലയാളം തുണി മാസ്കുകളും ലഭ്യമാണ്. ടി.ജെ. വിനോദ് എം.എല്.എ അദ്ധ്യക്ഷത വഹിച്ചു. മേയര് അഡ്വ.എം. അനില്കുമാര് മുഖ്യാതിഥിയായി. ഹാന്ഡ്ലൂം ഡയറക്ടര് കെ.എസ്. പ്രദീപ്കുമാര്, ജില്ലാ വ്യവസായകേന്ദ്രം ഡെപ്യൂട്ടി രജിസ്ട്രാര് കെ.എന്. ലതിക, ഹാന്ടെക്സ് മാനേജിംഗ് ഡയറക്ടര് കെ.എസ്. അനില്കുമാര്, ഭരണസമിതി അംഗം ടി.എസ്. ബേബി തുടങ്ങിയവര് പങ്കെടുത്തു.